**Саяси менеджмент академиясы туралы қысқаша ақпарат**

Қазақстан Республикасының Президенті, партия Төрағасы Н.Ә.Назарбаев партия кадрларын даярлау жөніндегі арнайы мектеп құру идеясын «Нұр Отан» ХДП 2009 жылғы 15 мамырда өткен ХІІ съезінде сөйлеген сөзінде атап өтті.

«Нұр Отан» ХДП Саяси кеңесі Бюросының 2010 жылғы 15 сәуірдегі № 9 қаулысымен Жоғары партия мектебін құру туралы шешім қабылданды және 2010 жылғы 26 мамырда оның ресми ашылуы болды.

Жоғары партия мектебін құрудың негізгі мақсаты қосымша білім беру бағдарламалары аясында оқытуды ұйымдастыру арқылы партия менеджерлерінің кәсібилігін арттыру болып табылады.

2010-2011 жылдар ішінде Жоғары партия мектебі партиялық-саяси оқу жүйесін дамыту шеңберінде Ақтөбе, Алматы және Семей қалаларында аймақтық филиалдарды ашты.

2013 жылы Жоғары партия мектебі қайта құрылды, соның нәтижесінде «Нұр Отан» партиясының Саяси менеджмент мектебі болып өзгертілді, партиялық білім берудің мақсаттары мен міндеттері түзетілді, формалар мен әдістер өзгертілді, оқытудың тренингтік форматына көшу жүзеге асырылды.

2015 жылдың екінші жартысынан бастап қазіргі заманғы қашықтықтан оқыту әдістерінің (бейнеконференция байланысы бойынша семинарлар, вебинарлар, бейнедәрістер және т.б.) Саяси менеджмент мектебінің жұмысына енгізілуіне байланысты оның аймақтық филиалдарының жұмыс істеуі өзінің өзектілігін жоғалтты. 2016 жылдың қаңтарында оның филиалдарының қызметі тоқтатылды.

2016 жылдан бастап Саяси менеджмент мектебі партиялықтарды 3 деңгейлік оқытуға көшті (орталық, аймақтық және аумақтық деңгейлер), бұл оқу бағдарламаларында партиялық-саяси тақырыптарға академиялық семинарлар мен кәсіби құзыреттілікті және жеке тұлғалық өсуді арттыру бойынша тренингтер өткізуді табысты үйлестіруге мүмкіндік берді.

Партиялық жаңғырту және «Нұр Отан» партиясының Төрағасы Н. Назарбаевтың «Нұр Отан» партиясының Саяси кеңесінің 2017 жылғы 3 қарашада өткен кеңейтілген отырысында берілген партиялық оқытуды күшейту бойынша тапсырмаларын орындау аясында «Нұр Отан» партиясы Саяси менеджмент мектебінің ребрендингі жүзеге асырылды. Партия Төрағасының Бірінші орынбасарының 2018 жылғы 18 қаңтардағы бұйрығымен Саяси менеджмент мектебі «Нұр Отан» партиясының Саяси менеджмент академиясы болып өзгертілді.

Саяси менеджмент академиясы партия қызметкерлерінің біліктілігін арттырудың қысқа мерзімді курстарымен қатар партия кадрларын қайта даярлаудың ұзақ мерзімді білім беру бағдарламасын енгізді. Академия жұмысының 8 жылы ішінде 32 500 партия мүшесі оқытылды, 574 оқыту іс-шарасы өткізілді.